Ива Дамјановски

Ива Дамјановски ― македонски пијанист, композитор и поетеса.

 Животопис 
Родена е на 9 јануари 1996 година во Скопје и е дипломиран пијанист на Факултетот за музичка уметност при УКИМ (2019), класа на проф. Тодор Светиев. Моментално е студент на катедрата за Музикологија, на универзитетот „Università di Trento“, како и на катедрата по Музичка Интерпретација и Композиција на Факултетот за музичка уметност при УКИМ – Скопје, класа на прoф. Марија Ѓошевска.

 Творештво 

 Автор е на научната статија „Сценското дело на иднината: современиот перформативен феномен, неговиот развој и комуникација со публиката.“, објавена во четвртото издание на научното списание “Ars Academica” (2016 година).
 Автор е и на трудот ELELORP 76: MUSICA NOVA MACEDONICA. Електроакустичната музика во Македонија, нејзиниот развој и одлика.“, презентиран во рамки нанаучната конференција на 42-то издание на манифестацијата „Струшка Музичка Есен“, издаден во официјалниот зборник на истото (2017 година).
 Дел од организацискиот, режиски и изведувачки тим на серијата концерти „No Hay Banda“ посветени на филмската музика, во соработка со Академската Сцена при Факултетот за Драмски Уметности при УКИМ, Скопје (2017- 2019).
 Таа е организатор, режисер и изведувач на концертните проекти „Монохроматика“ (дел од програмата на манифестацијата „Денови на Македонска Музика“, 2018 ) и „Монолози“ (дел од програмата на фестивалот „Златна Лира“, 2018).
 Во 2022 таа настапила како солист на концертот Теремин Вокс Фантазија со Македонската филхармонија.

 Награди и достигнувања 
Добитник е на наградата на УКИМ за најдобро дипломиран студент на Факултетот за Музичка Уметност во учебната 2018/2019 година, каде работи хонорарно како корепетитор. Таа е дел од експерименталното дуо „Алембик“. Нејзината прва композиција за пијано, „Breath“ е објавена во компилацијата „Klavirsko Nebo 3“, во издаваштво на продукциската куќа „Pop Depresija“.

 Во 2021 го реализира и својот солистички концертен проект „Аs we danced we gave substance to shadows“, на кој за прв пат настапува, покрај пијано програмата и со изведба на теремин.
 Добитник е на наградата „Игор Исаковски“ за најдобар дебитантски поетски ракопис во 2017 година за стихозбирката „Тие“ (2017, Блесок), кој го добива своето второ и дополнето издание во 2019 година (ПНВ Публикации).
 Во 2020 е издадена и нејзината втора стихозбирка „Двоумење“, за која и е доделена наградата „Браќа Миладиновци“ на Струшките Вечери на Поезијата. Со оваа награда, таа станала најмлада добитничка на наградата.
 Нејзината поезија е застапена во многу антологии и списанија за книжевност.
 Добитник е на првата награда на конкурсот „Антево Слово“ за најдобра необјавена песна (2021), која е дел од Меѓународна поетска манифестација „Анџело ла Векија“ која се остварува во соработка со Здружението за развој на култура и заштита на културно наследство „Контекст – Струмица“.
 Специјалната награда на меѓународниот натпревар Castello di Duino во Трст, за најдобра необјавена песна со значајна социјална или хуманистичка порака (2021).

Учествувала на голем број поетски читања во и надвор од државата, меѓу кои и „Астални Проекции“ и нејзината поезија е застапена во монографијата посветена на поетската манифестација (2019, Бегемот), како и голем број други поетски читања во Скопје. Нејзината наградена книга „Двоумење“ добила две претставувања во Осиек и Нашице во рамки на манифестациите „Денови на македонската култура“ и одбележувањето на 160 години од зборникот на Миладиновци. Нејзината поезија е преведувана на српски, грчки, хрватски, словенечки, англиски, албански, шпански, италијански, бенгалски и романски јазик.

 Наводи 

 Надворешни врски 

 ПОЕЗИЈА ЗА ГЛАДНИТЕ, Ива Дамјановски
 Интервју со Ива Дамјановски
 β-муабет со Ива Дамјановски од Алембик
 Портрет на Ива Дамјановски, добитникот на наградата „Браќа Миладиновци” за 2020 година
 Поетско читање со Ива Дамјановски во Бабино
 Современи македонски писатели- Ива Дамјановски

Категорија:Македонски писатели
Категорија:Македонски пијанисти
Категорија:Апсолвенти на универзитетот „Св. Кирил и Методиј“
Категорија:Добитници на наградата „Браќа Миладиновци“
Категорија:Добитници на наградата „Игор Исаковски“